De unge, der er anmeldt for falsk anklage i Solhaven-sagen, skal ikke møde op i retten alligevel. De 13 mænd har tidligere boet på opholdsstedet Solhaven, og anmeldt personalet for vold på stedet. Forstanderen Søren Virenfeldt og 11 andre ansatte på stedet blev i januar frifundet for vold mod de unge. Dengang fandt man ikke, der var beviser nok til at dømme de ansatte, og man har fra anklagernes side valgt ikke at gå videre med sagen. Efter frifindelsen valgte medarbejderne at anmelde de unge for have givet falske vidneforklaringer. Men statsadvokaten i Viborg og Rigsadvokaten vil ikke gå videre med sagen. Tidligere forstander, Søren Virenfeldt er ikke tilfreds med, at de unge ikke tiltales. - Det er ærgerligt, at der er frit slag til at lyve i retten om andre mennesker, siger han til TV2 Nord. Advokaten for de tidligere ansatte melder, at denne beslutning ikke falder i god jord hos klienterne. - Blandt dem er der den opfattelse, at der hos myndighederne er en udbredt berøringsangst for at rode sig ind i en ny Solhaven-sag med modsat fortegn, siger Niels Fjeldberg, der er advokat for de ansatte, til DR Nordjylland.
De unge, der er anmeldt for falsk vidneforklaring i Solhaven-sagen, bliver ikke tiltalt og slipper derfor for en retssag.